作者：张炎
词牌/韵律：疏影

paragraphs: 柳黄未结。
放嫩晴消尽，断桥残雪。
隔水人家，浑是花阴，曾醉好春时节。
轻车几度新堤晓，想如今、燕莺犹说。
纵艳游、得似当年，早是旧情都别。
重到翻疑梦醒，弄泉试照影，惊见华发。
却笑归来，石老云荒，身世飘然一叶。
闭门约住青山色，自容与、吟窗清绝。
怕夜寒、吹到梅花，休卷半帘明月。